Խաղալիքների պատմություն 2

**Խաղալիքների պատմություն 2** (), ընտանեկան լիամետրաժ համակարգչային մուլտֆիլմ, թողարկվել է Դիսնեյ ստուդիայի կողմից, 1999 թվականին։ «Խաղալիքների պատմություն» մուլտֆիլմի շարունակությունն է։ Ըստ որոշ կինոքննադատների` ֆիլմի շարունակությունը ավելի լավ է ստացվել, քան առաջին մուլտֆիլմը, ինչպես տեխնիկական, այնպես էլ` գեղարվեստական առումներով։ Սյուժեի հիմնական գաղափարը երեխաների մեծանալն է և նրանց հետաքրքրությունների փոփոխությունը խաղալիքների տեսանկյունից. վերջիններիս համար դա ողբերգության է վերածվում և կարող է դավաճանություն թվալ։ Ընդհանուր առմամբ, մուլտֆիլմը պատմում է բարոյական ընտրության և անձնական հարաբերությունների մասին, որոնք երբեմն կարող են ուղղակի ավարտվել։ 
Մուլտֆիլմի պրեմիերան տեղի է ունեցել ԱՄՆ-ում, 1999 թվականի նոյեմբերի 13-ին։ Ռուսաստանում մուլտֆիլմը թողարկվել է VHS ձևաչափով 2000 թվականի վերջին, պրոֆեսիոնալ կրկնօրինակմամբ։

## Սյուժե
Վուդի Կովբոյը չի կարողանում գտնել իր գլխարկը, իսկ առանց դրա նա չի կարողանա Էնդիի հետ գնալ կովբոյական ճամբար։ Շնիկ Պարույրիկը վազում է` պոչի վրա Վուդիի գլխարկը` ևս մեկ անգամ օգնելով իր ընկերոջը։ Հետո Էնդին գնում է իր սենյակ և մինչև մեկնելը ևս մեկ խաղ է նախաձեռնում։ Խաղի ընթացքում Վուդիի ձեռքը պոկվում է, և այս հանկարծակի ի հայտ եկած թերության պատճառով Էնդին ոևոշում է Վուդիին թողնել տանը։ Վերջինս շատ զարմացած ու վշտացած էր այդ փաստից։ Հաջորդ առավոտյան Վուդին արթնանում է քնից` սափսափելի երազի պատճառով։ Արթնանալով փոշոտ գրապահարանի վրա, որտեղ նրան թողել էին մինչև վերանորոգումը, կովբոյը գտնում է այդտեղ կոտրված սուլիչով պինգվին Խրիպունին։ Վերջինս պատմում է նրան իր տխուր պատմությունը և հաղորդում, որ սկսվել է տնային տոնավաճառը։ Վուդին այդ մասին տեղեկացնում է բոլորին, բայց ներս է գալիս Էնդիի մայրը, և խաղալիքները թաքնվում են անկյուններում։ Էնդիի մայրիկը, հավաքելով հին իրերը, տանում է նաև Խրիպունին։ Վուդին որոշում է նրան փրկել, շանը հեծնելով և իջնելով ներքև։ Պինգվինին փրկել հաջողվում է, սակայն Վուդին ընկնում է շան մեջքից և մնում փողոցում։ Նրան հայտնաբերում և դաժանաբար առևանգում է Էլ Մակվիգինը, գովազդից հայտնի «մարդ-ճուտիկը», ով խաղալիքների խանութի սեփականատեր է և ագահ կոլեկցիոներ։ Էլը Վուդիին պայուսակի մեջ բերում է 23-րդ հարկում գտնվող իր բնակարանը։ Բազզը գուշակում է, որ Վուդիին պետք է փնտրել էլի խանութում։ Իսկ շերիֆ Վուդին հայտնվելով կոլեկցիոների տանը` հասկանում է, որ ինքը սովորական խաղալիք չէ այլ 1950 -ական թվականների տիկնիկային հայտնի մուլտսերիալի հերոս։ Այդ սերիալը դադարեցվել է արբանյակի եւ առաջին տիեզերագնացների մեկնարկից հետո, երբ երեխաները ցանկանում էին խաղալ տիեզերական խաղալիքներով։ Բացի Վուդիից, սերիալի հերոսներն էին նաև նրա հավատարիմ ընկերներ Բուլզայ ձին, աղջիկ կովբոյ Ջեսին և ծեր ոսկեխույզ Փիթը, ում իր ժամանակին անգամ չէին հասցրել գնել խաղալիքների խանութում, և այդ պատճառով նա ատում էր տիեզերագնացներին։ Այս բոլոր տիկնիկները արդեն Էլի հավաքածուի մեջ էին, և չկար միայն Վուդին։ Հիմա Էլը ուզում էր նրանց վաճառել Տոկիոյի խաղալիքների թանգարանին, և դրա համար էլ նա առևանգել էր Վուդիին, առանց որի նրա հավաքածուն ամբողջովին չէր լինի։ Մուլտսերիալի բոլոր հերոսները միահամուռ համոզում են կովբոյին, որ եթե նրանք միասին լինեն, նրանց հիանալի ապագա է սպասվում. նրանք հիացմունքի առարկա կդառնան նոր սերնդի երեխաների համար և կապրեն հավիտյան։ Այդ ժամանակ Վուդիի ընկերները Բազզի ղեկավարությամբ երկար քայլելով քաղաքի միջով, հասնում են Էլի խանութ։ Դժվար և վտանգավոր արկածներից հետո ընկերներին հաջողվում է գտնել Վուդիին, բայց կովբոյը հրաժարվում է իրենց հետ գնալ։ Նա կարծում է, որ ավելի լավ է մնալ թանգարանում, քան թէ լինել իր տիրոջ կողմից մոռացված և լքված խաղալիք։ Բազը Վուդիին հիշեցնում է իրենց արկածների մասին և այն, որ թանգարանում «անմահության» վարձը կլինի իրական սիրո բացակայությունը, որը խաղալիքին կարող է տալ միայն երեխան։ Վուդին հասկանում է, որ ինքը սխալ է։ Նա համոզում է Ջեսսիին և Բուլզային գնալ իր հետ։ Բայց հենց այդ պահին ոսկեխույզը հանկարծակի դուրս է գալից արկղից և փակում է օդափոխիչի մուտքը։ Նա ուզում էր թանգարան գնալ ցանկացած ձևով և ունենալ ավելի լավ ապագա։ Դրա համար նրան պետք էր Վուդին։ Փիթի վեճը Վուդիի ընկերների հետ ընդհատվում է Էլի վերադարձով։ Էլը դասավորում է իրերը և գնում է օդանավակայան։ Նրան հասնելու համար խաղալիքները որոշում են ավտոմեքենա գողանալ իրենց ծանոթ ռեստորանից։ Վերջապես Վուդիի ընկերները հասնում են օդանավակայան։ Թաքնվելով շների տեղափոխման արկղի մեջ` նրանք աննկատ անցնում էն Էլի մոտով, ով քիչ առաջ հանձնել էր իր ուղեբեռը։ Բազզը վերջապես գտնում է և բացում այն ճամպրուկը, որի մեջ էր Վուդին, բայց նրան հարվածում է ոսկեխույզը։ Ազատված Վուդին և Փիթը ծեծկռտուք են սարքում, ինչի արդյունքում ոսկեխույզը պոկում է Վուդիի ձեռքը։ Բայց հանկարծ ոսկեխույզը կուրանում է լուսանկարչական ապարատի լույսից, որը գցում են վրա հասած ընկերները։ Նրանք բռնում են նրա և դնում ճամփորդող աղջկա` Էմմիի պայուսակի մեջ։ Ոսկեխույզի հարևանությամբ գտնվում է նկարազարդած Բարբի տիկնիկը, ով հավաստիացնում էր, որ Էմմին նկարչուհի է։ Բուլզային հաջողվում է դուրս գալ ճամպրուկից, բայց Ջեսսին մնում է ճամպրուկի մեջ։ Նրան տանում են ինքնաթիռի ուղեբեռի բաժին, որը մեկնելու էր Ճապոնիա։ Վուդին և Բազը Բուլզայի վրա հասնում են մի քանի վագոններից բաղկացած գնացքին։ Վուդին ինքնաթիռ է մտնում գոլֆի պատյանի մեջ, արագ գտնում է Ջեսսիին։ Նա պատրաստ էր փախչել Վուդիի հետ ինքնաթիռից, բայց ուղեբեռի դռնակը վերջին պահին փակվում է։ Երկու խաղալիքները դուրս են գալիս շասսիի փեղկով և պարանի օգնությամբ ցատկում ուղիղ Բուլզայի վրա։ Արդյունքում ինքնաթիռը դատարկ է թռչում։ Նույն օրը երեկոյան Էնդին իր անկողնում գտնում է իր բոլոր խաղալիքները, ինչպես նաև` որոշ նոր խաղալիքներ, որոնց ձեռքում կար «Բարի գալուստ, Է՛նդի» գրությունը։ Նա անմիջապես սկսում է խաղալ նոր խաղակիքներով, մտածելով, որ այն նվիրել է իր մայրիկը։ Իսկ հաջորդ օրն ինքը վերանորոգում է Վուդիի ձեռքը։ Իրականում նա կարել չգիտեր, այդ պատճառով մի ձեռքը մյուսից հաստ է ստացվում, բայց Վուդին շատ հուզված էր դրանից։ Բազը սիրահարվում է Ջեսսիին` գնահատելով նրա գեղեցկությունը, ճարպկությունն ու բարությունը։ Բայց շփոթվելուց նա չի կարողանում արտահայտել իր զգացմունքները։ Ինքը` Ջեսսին, նրան լավ է հասկանում և պատասխանում է փոխադարձ զգացմունքներով։ Հեմմը և Ռեքսը հեռուստատեսությամբ տեսնում են Էլի մեկ այլ գովազդային խանութ-սրահ, որտեղ խանութի հուսահատված սեփականատերը (քանի որ նա բաց էր թողել խաղալիքների արժեքավոր հավաքածուով հարստանալու հնարավորությունը) նորից հագնում է ճուտիկի համազգեստը։

## Երաժշտություն
Ֆիլմի ամբողջ երաժշտությունը գրել է Ռենդի Նյումանը։ Ֆիլմի սաունդթրեքն են դարձե 2 նոր երգ. «Woody’s Roundup» երգը` «Riders in The Sky» խմբի կատարմամբ և «When She Loved Me» երգը` Սառա Մաքլահլանի կատարմամբ։ Վերջին երգը հնչում է Ջեսսիի` իր նախկին տիրուհի Էմիլիի մասին հիշողությունների և նրանից բաժանման տեսարաններում։ Այն 2000 թվականին առաջադրվել է Օսկար մրցանակաբաշխությանը` «Լավագույն երգ» անվանակարգում, սակայն մրցանակն ստացել է Ֆիլ Քոլինզը «You’ll Be in My Heart» երգի համար։ Ֆիլմում նաև հնչում են  «You’ve Got a Friend in Me» երգի երկու նոր տարբերակներ։ Նրանցից մեկը պատմական հեռուստատեսային շոուի ժամանակ կիթառով կատարում է Վուդի տիկնիկը` Թոմ Հենքսի ձայնով։ Մյուսը էստրադայի շոուի գործիքավորմամբ վերջում երգում է պինգվին Խրիպունը։

## Պարգևներ և մրցանակներ
* Օսկար մրցանակի առաջադրում, 2000 թվական 
* Ոսկե գլոբուս մրցանակ 1999 թվական
* Էմմի մրցանակաբաշխության  9 առաջադրում, 2000 թվական
* «Բլոկբաստեր ինթերթեյմենթ» մրցանակ
* «Սպուտնիկ» մրցանակ, 2000
* MTV մրցանակի առաջադրում

## Ծանոթագրություններ

## Արտաքին հղումներ
* Պաշտոնական կայք
* Գրախոսություն
* Գրախոսություն 3D ձևաչափով թողարկման վերաբերյալ

Կատեգորիա:1990-ականների անգլերեն ֆիլմեր
Կատեգորիա:3D մուլտֆիլմեր
Կատեգորիա:Walt Disney Pictures ֆիլմեր
Կատեգորիա:Ամերիկյան եռաչափ ֆիլմեր
Կատեգորիա:Ամերիկյան սիքվել ֆիլմեր
Կատեգորիա:Ամերիկյան ֆենտեզի կինոկատակերգություններ
Կատեգորիա:Ամերիկյան բադի մուվի կինոկատակերգություններ